Y nəsli
Y nəsli və ya millenniallar — X nəslindən sonrakı, Z nəslindən isə əvvəlki demoqrafik kohort. Tədqiqatçılar və populyar media 1980-ci illərin əvvəllərini başlanğıc doğum illəri kimi, 1990-cı illərin ortalarından 2000-ci illərin əvvəllərinədək olan dövrü isə son doğum illəri kimi ifadə edir. Odur ki, bu nəsil adətən 1981-1996-cı illərdə doğulmuş insanlar kimi müəyyən edilir. Millennialların əksəriyyəti beybi-bumerlərin və daha yaşlı X nəslinin uşaqlarıdır. Öz növbəsində millenniallar çox vaxt alfa nəslinin valideynləri olurlar. İnternetlə böyüyən ilk nəsil olaraq millenniallar həm də ilk qlobal nəsil kimi təsvir edilmişdir. Nəsil ümumiyyətlə internetdən, mobil cihazlardan və sosial mediadan geniş istifadə və onlarla tanışlıq ilə xarakterizə olunur. İndi ardıcıl nəsillərə də tətbiq edilən "rəqəmsal yerlilər" termini əvvəlcə bu nəsli təsvir etmək üçün istifadə edilmişdir. Millenniallar həm də "Ən uğursuz nəsil" adlandırılıb, çünki orta millennial işçi qüvvəsinə daxil olduqdan sonra ABŞ tarixindəki hər hansı digər nəsillə müqayisədə daha yavaş iqtisadi artım yaşamışdır. Nəsil həmçinin tələbə borcu və uşaq baxımı xərclərinin də yükünü daşıyır. Dünyanın hər yerində gənclər evliliyi və ya ər-arvad kimi birlikdə yaşamağı təxirə salmışdılar. Millenniallar bütün dünyada doğuş nisbətinin aşağı düşdüyü bir vaxtda doğulmuşdur, özlərindən əvvəlki nəsillərə nisbətən daha az uşaq dünyaya gətirirlər. İnkişaf etməkdə olan ölkələrdə olanlar qlobal əhali artımının əsas hissəsini təşkil etməyə davam etmişdilər. İnkişaf etmiş ölkələrdə 2010-cu illərin gəncləri eyni yaşda olan əvvəlki nəsillər ilə müqayisədə cinsi əlaqəyə daha az meylli idilər. Qərbdə onlardan əvvəlki nəsilə nisbətən dindar olma ehtimalı daha azdır, lakin özlərini ruhani olaraq saya bilərlər. 1990-cı və 2010-cu illər arasında inkişaf etməkdə olan ölkələrdən olan insanlar getdikcə daha yaxşı təhsil almışdılar ki, bu da bu ölkələrdə iqtisadi artıma təkan verən amildir. Dünyadakı millenniallar iş həyatına başladıqdan sonra əhəmiyyətli iqtisadi pozulmalara məruz qalmışdılar. Onlardan bir çoxları Böyük ressesiyadan sonra əmək bazarında olduqları ilk illərdə yüksək dərəcədə gənc işsizliyi ilə üzləşmişdilər və COVID-19 pandemiyası səbəbindən 2020-ci ildə növbəti ressesiyaya məruz qalmışdılar.